RESOLUCIÓN do 26 de xuño de 2006 pola que se convoca un curso para a obtención do diploma de directivo da Xunta de Galicia.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 29/06/2006

O artigo 6 da Lei 3/1995, do 10 de abril, pola que se dá nova redacción ao artigo 27 da Lei 4/1988, do 26 de maio, da función pública de Galicia, establece que a expedición do diploma de directivo pola Escola Galega de Administración Pública habilita para o desempeño dos postos de traballo de libre designación que así se determinen nas relacións de postos de traballo.
De conformidade co previsto no artigo único do Decreto 319/1996, do 26 de xullo, polo que se modifica o artigo 4 do Decreto 294/1992, do 10 de setembro, na redacción ofrecida polo Decreto 1/1995, do 12 de xaneiro, polo que se regula o diploma de directivos, convócanse dous cursos para a obtención do diploma de directivos de acordo coas seguintes bases:
Primeira.-Solicitantes.
Serán requisitos necesarios para a realización do curso:
a) Estar na data da convocatoria en posesión do título de licenciado ou diplomado universitario.
b) Ser funcionario de carreira ou persoal estatutario fixo do Servizo Galego de Saúde dos grupos A ou B, en situación de servizo activo ou servizos especiais en calquera das administracións públicas existentes en Galicia.
c) Ter prestado un mínimo de tres anos de servizos na Administración pública ou cinco no caso dos diplomados.
Dous terzos do total das prazas convocadas (17 prazas) quedarán reservadas para o persoal da Administración autonómica que estea comprendido no ámbito de aplicación da Lei 4/1988, do 26 de maio, así como para o persoal comprendido no ámbito de aplicación da Lei 17/1989, do 23 de outubro, que estea ocupando postos de traballo de xestión sanitaria que non teñan carácter asistencial.
Ás prazas do terzo restante (8 prazas) poderá optar o seguinte persoal:
-O restante persoal comprendido no ámbito de aplicación da Lei 17/1989, do 23 de outubro.
-O persoal estatutario fixo do Servizo Galego de Saúde.
-O persoal docente ao servizo da Comunidade Autónoma de Galicia.
-O persoal funcionario de calquera outra das restantes administracións públicas existentes en Galicia.
No suposto de que as prazas reservadas a calquera dos grupos de persoal non chegasen a cubrirse na súa totalidade, as sobrantes acrecentarán o outro grupo.
Segunda.-Criterios de selección.
A selección dos aspirantes efectuaraa unha comisión designada para este efecto, de conformidade co previsto no artigo 6 do Decreto 294/1992, do 10 de setembro, e constará de dúas fases:
1ª fase: valoración de méritos.
A puntuación máxima desta fase será de 7 puntos e aplicarase o seguinte baremo:
A. Por experiencia en posto que requirise o diploma de directivo segundo a relación de postos de traballo: 2,5 puntos.
As fraccións de ano traballado nun posto poderanse acumular ao tempo traballado noutro posto. As datas de referencia, para os efectos do cómputo do tempo, serán as que figuran na dilixencia de toma de posesión e cesamento. Esta experiencia deberá ser certificada polo responsable do servizo de persoal do que dependa o solicitante, segundo o modelo oficial que se xunta.
B. Por experiencia en posto directivo no ámbito da empresa privada: 1,5 puntos.
A dita experiencia acreditarase mediante a presentación de copia compulsada do contrato laboral subscrito ou certificación do acordo de nomeamento expedido polo órgano competente segundo os seus estatutos, no caso de tratarse de sociedades.
C. Pola posesión de cursos específicos para directivos impartidos por escolas ou institutos de Administración pública, nacionais ou estranxeiros, ou por entes privados: 0,50 puntos.
a) Por cursos de 80 a 150 horas: 0,25 puntos.
b) Por cursos de máis de 150 horas: 0,50 puntos.
Estes cursos deberán versar sobre algunha materia relacionada co contido do curso obxecto desta convocatoria.
Non se considerarán os cursos de xefe de sección convocados pola EGAP.
D. Pola posesión do título de doutor: 0,50 puntos.
E. Por publicacións de monografías ou artigos sobre temas relacionados coa Administración pública: 1 punto.
a) Por cada monografía: 0,50 puntos.
b) Por cada artigo: 0,20 puntos.
Só se valorarán as monografías ou artigos aparecidos en publicacións con ISBN ou ISSN que estean debidamente acreditados.
F. Por coñecementos do idioma galego e de idiomas comunitarios debidamente acreditados: 1 punto.
F.1) Galego:
-Por certificado de perfeccionamento ou superior: 0,50 puntos.
-Por certificado de iniciación: 0,25 puntos.
A valoración do certificado de perfeccionamento exclúe a do de iniciación.
F.2) Idiomas comunitarios:
-Por certificado de aptitude de nivel avanzado dunha lingua comunitaria: 0,50 puntos.
-Por certificado de aptitude de nivel medio dunha lingua comunitaria: 0,30 puntos.
A valoración do certificado de aptitude de nivel avanzado dunha lingua exclúe a do de nivel medio da mesma lingua.
A comisión de selección, unha vez concluída a fase de baremación, expoñerá os resultados na páxina web da EGAP e nos taboleiros de anuncios da EGAP, do Centro de Información Administrativa e Atención ao Cidadán e, se é o caso, das delegacións provinciais da Consellería de Presidencia, Administracións Públicas e Xustiza, concedéndose para o efecto un prazo de 3 días co fin de aducir as reclamacións que se consideren oportunas. Pola súa vez, a mencionada comisión determinará a puntuación mínima requirida para acceder á segunda fase do proceso de selección.
2ª fase: a entrevista.
A puntuación máxima será de 3 puntos. A comisión valorará as condicións intelectuais, calidades humanas e profesionais e a capacidade de liderado e motivación dos aspirantes.
Terceira.-Adxudicación de prazas.
A relación de participantes admitidos para a realización do curso expoñerase na páxina web da EGAP e nos taboleiros de anuncios da EGAP, do Centro de Información Administrativa e Atención ao Cidadán e, se é o caso, das delegacións provinciais da Consellería de Presidencia, Administracións Públicas e Xustiza, sen prexuízo da oportuna notificación aos seleccionados co fin de que poidan obter o correspondente permiso de asistencia.
Cuarta.-Substitucións.
Se unha persoa seleccionada causa baixa antes do comezo ou no transcurso das vinte primeiras horas lectivas do curso, deberá comunicarllo á EGAP para
a súa substitución pola que lle corresponda segundo a orde de preferencia no proceso selectivo.
Quinta.-Características do curso.
Duración: 150 horas (120 horas presenciais, divididas entre asistencia a contidos teóricos, seminarios, conferencias e clases de traballo en equipo para o desenvolvemento dun proxecto, e 30 horas non presenciais).
Lugar: EGAP. Polígono das Fontiñas, rúa de Madrid, 2-4, 15707 Santiago de Compostela. Ademais prevense saídas para o desenvolvemento de determinadas actividades a diferentes lugares de Galicia.
Datas: do 7 de setembro ao 30 de novembro de 2006 (xoves pola tarde e venres pola mañá e/ou pola tarde).
Prazas: 25.
Contido básico: dirección innovadora; análise e avaliación de políticas públicas; dirección e xestión pública. Xestión de proxectos en organizacións públicas; dirección e planificación estratéxica pública; marketing en entidades públicas; a xestión pública e a calidade nas organizacións públicas; os sistemas de información na Administración pública.
As clases completaranse con conferencias a cargo de especialistas cualificados.
Obxectivos do curso:
1. Introducir os empregados públicos con responsabilidades directivas e semidirectivas nas técnicas de xestión e habilidades directivas necesarias para liderar equipos de traballo de alta dirección pública, desenvolvendo as competencias directivas e semidirectivas innovadoras (análise, interpretación, participación, proxecto, grupo de traballo e marketing interno), e aprendendo a desenvolver equipos de traballo integrados e cooperativos.
2. Facilitar espazos de aprendizaxe e de intercambio global de experiencias entre os participantes no curso, e entre estes e outros grupos directivos da Administración autonómica e da Administración xeral do Estado cos que colaboren en proxectos intergobernamentais.
3. Resolver problemas estratéxicos de cada participante, enfocando a aprendizaxe cara á innovación organizativa e a gobernación multinivel na que están inseridas as diferentes organizacións públicas que compoñen a Xunta de Galicia.
4. Procurar unha cultura mixta de acción pública, isto é, de comprensión entre as diferentes administracións públicas (autonómica, local e universitaria) así como coas iniciativas da sociedade civil que comparten actitudes privadas e públicas.
Metodoloxía, seguimento e avaliación:
1. O curso para a obtención do diploma de directivo articúlase arredor dunha metodoloxía de innovación (Mining-Aldebaran) que integrará os principios e valores da dirección pública con novos modelos de xestión estratéxica e de mellora continua aplicables ás organizacións públicas (habilidades, análise estratéxica, participación, intercambio, orientación ao cidadán e calidade). Esta metodoloxía de
acción-investigación, de integración, desenvolvemento e aprendizaxe, estará presente nas diferentes etapas do curso.
2. O ciclo de traballo do curso estrutúrase en catro tipos de espazos:
-Un espazo troncal de aprendizaxe integrado a partir da experiencia e o grupo de traballo que acompaña o programa en todas as súas actividades dándolles sentido e integrándoas a partir da acción mesma dos participantes.
-Un espazo de políticas e ferramentas públicas, desde onde se difunden aqueles coñecementos básicos para o desenvolvemento da actuación pública.
-Un espazo de habilidades e ferramentas innovadoras, a modo de seminarios de innovación.
-Un espazo de presente cara ao futuro no cal se mostren as tendencias de cambio ás que están sometidas as organizacións públicas, cun formato de conferencias.
3. Os módulos desenvolveranse baixo a metodoloxía presencial (xoves pola tarde e venres pola mañá e/ou pola tarde). Os alumnos terán que utilizar un sistema e-reading (on line), que lles permitirá acceder a un soporte documental e de lectura común e intercambios de rede, o que facilitará a intercomunicación entre os participantes e os grupos de traballo formados entre eles. Ao longo do curso estableceranse unha serie de sesións que se desenvolverán fóra das instalacións da EGAP seguindo a liña de outdoor training.
4. A dinámica activa, flexible e altamente participativa desta edición do curso para a obtención do diploma de directivo da Xunta de Galicia implica unha clara corresponsabilidade por parte das/os alumnas/os asistentes. Búscase así a participación activa nos contidos teóricos e prácticos (estudos de casos e dinámicas nos módulos) e os bos resultados do proxecto final, que deberá ser presentado por cada alumno á finalización dos contidos teórico-prácticos e positivamente avaliado por un tribunal formado por profesores participantes no programa e avaliadores externos.
5. O curso está destinado a un máximo de 25 alumnas/os seleccionadas/os de acordo co procedemento e o baremo que se establece nesta convocatoria e de conformidade coa normativa reguladora para a obtención do diploma de directivo. Non obstante, os seminarios e as conferencias, así como algúns dos módulos que integran o programa, poderán ser cursados, independentemente do resto do curso, por candidatos ou interesados en xeral de acordo co que dispoñan as convocatorias específicas que para o efecto realice a EGAP.
Sexta.-Asistencia.
É obrigatoria a asistencia e puntualidade a todas as sesións previstas dos cursos. Toda inasistencia a clase deberá ser xustificada debidamente polo interesado, se ben a ausencia a máis de 20 horas lectivas determinará a cualificación de non apto no curso.
Sétima.-Proxecto final.
Ao remate do curso cada un dos alumnos deberá presentar un proxecto final do curso enfocado cara
á posta en práctica do aprendido no posto de traballo que cada un ocupa. Para iso ha de comprender o tema desde unha perspectiva global ou teórica e darlle unha aplicación concreta na súa función actual, con obxecto de producir unha mellora estratéxica substancial na súa forma e estilo de traballo directivo.
Os proxectos serán apoiados por titores que estarán dispoñibles on line para a comunicación cos participantes, e terán a obrigación de atender persoalmente os seus tutelados durante, polo menos, dúas entrevistas.
Os proxectos serán presentados publicamente perante un tribunal formado por profesores do curso e avaliadores externos que serán designados polo director da EGAP para este efecto.
Oitava.-Expedición do diploma de directivo.
Finalizado o curso, o seu director elevará a proposta dos aptos ao director da EGAP, que ditará a resolución definitiva e expedirá o diploma de directivo.
Novena.-Modificacións.
A EGAP poderá modificar os contidos, duración, datas e horarios mencionados para adaptalos ás necesidades da Administración e ás continxencias que poidan xurdir no desenvolvemento de cada curso.
Décimo.-Instancias e prazo de presentación.
A admisión ao curso solicitarase mediante presentación da instancia que, como modelo, se recolle no anexo I desta convocatoria, xuntándolle, debidamente cuberto en todas as epígrafes, o anexo II desta resolución, no que se resumen os méritos que se pretenda que sexan tidos en conta, así como a súa acreditación documental en orixinal ou copia compulsada, coa excepción daqueles xa certificados polos responsables de persoal. Por último, deberá presentarse tamén unha memoria explicativa do seu interese en realizar o curso e dous motivos que xustifiquen a conveniencia ou necesidade de realizalo para o desenvolvemento das funcións relacionadas co seu posto de traballo. Deberá ser presentada en formato A4 e mecanografada a dobre espazo por unha soa cara. A non presentación desta memoria dará lugar á exclusión do candidato.
As instancias presentaranse no rexistro da EGAP ou enviaranse por calquera dos medios permitidos pola normativa reguladora do procedemento administrativo.
O prazo de presentación de instancias será de dez días naturais contados a partir do seguinte ao da publicación desta resolución no Diario Oficial de Galicia.
A publicación da resolución do procedemento deberá producirse no prazo máximo de seis meses contados a partir do día seguinte ao da publicación desta resolución no Diario Oficial de Galicia. Transcorrido o mencionado prazo sen resolución expresa, esta entenderase desestimatoria.
Santiago de Compostela, 26 de xuño de 2006.
Antonio Izquierdo Escribano
Director da Escola Galega de Administración Pública
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA